22. schôdza NR SR - 10.deň - B. popoludni
Dátum: 2024-11-06
Poslanec: Matovič, Igor (SLOVENSKO)
Druh vystúpenia: Vystúpenie v rozprave

52. Priznám sa, že prihlásil som sa preto, lebo som vedel, že nedokážem reagovať v tom skrátenom čase na niektoré vystúpenia, tak som chcel reagovať na pána Szalaya, lebo ja naozaj nemám rád takýchto týchto poskokov penťáckych, ktorí vlastne v zdravotníctve robia veľmi podľa mňa takú diverznú činnosť. Áno, smeráci a spol. to sú zlodeji, normálne hulváti, ktorí akože natvrdo to zdravotníctvo rozkrádajú, ale takýto ako Cigániková, Szalay, to sú tí ľudia, ktorí chodia do médií a v podstate to sú klasickí lobisti. Jednoducho tak sa to nazýva, že oni vytvárajú pocit alebo takú ilúziu odbornosti, ale v skutočnosti im ide iba o to, aby vlastne iným spôsobom ten biznis pre tie pijavice v zdravotníctve zabezpečili. Ale pán Szalay tu klamal v dvoch zásadných veciach a dovolím si na ne upozorniť. Jedna vec bola tá, keď tu ako verejne takisto akože z pozície alebo s takou aurou odborníka v zdravotníctve hovoril, že Slovensko má v podstate dokonalý prerozdeľovací mechanizmus. Aby ste vedeli, čo to znamená. Ono tí, čo sa trošku viacej zamýšľate alebo zaoberáte spravodlivosťou financovania zdravotnej starostlivosti cez zdravotné poisťovne, tak určite viete, že sa tak hovorí vo verejnom priestore alebo teda pri týchto debatách, že všeobecná zdravotná starostlivosť je vlastne tak, jak poviem, inštancia poslednej záchrany, že aj to možno máte z rodiny niekde, alebo od známych to poznáte, že keď prídete k lekárovi, je to nejaká vážnejšia diagnóza, tak ten lekár vám tak potichu a niekedy aj nahlas otvorene povie, že viete čo, skúste sa prihlásiť do všeobecky, lebo títo súkromníci trošku viacej nám idú po krku a skresávajú tie výdavky a jednoducho nedostanete úplne tú zdravotnú starostlivosť pri tých vážnych diagnózach, veľmi nákladných a vlastne tým pádom Všeobecná zdravotná poisťovňa vychytáva tie najťažšie prípady, ale teda aj to súvisí so skladbou toho poistného kmeňa, ako sa nazývajú poistenci v zdravotných poisťovniach, kde teda je výrazne väčší podiel starších ľudí vo Všeobecnej zdravotnej poisťovni, alebo teda ľudí celkovo, ktorí majú väčšie nároky na zdravotnú starostlivosť. No a preto aby následne tie peniaze, ktoré ľudia platia, lebo máme taký poistný systém, že teda platíme zdravotné odvody, každý podľa toho, v akej pozícii sa nachádza, teda keď je niekto nezamestnaný, keď je dieťa alebo na dôchodku, za neho platí štát, to sú poistenci štátu, za tých ostatných, keď je teda aktívny, či už je zamestnaný alebo živnostník, podnikateľ, tak už si teda platí či už sám, alebo za neho zamestnávateľ, ale aby to bolo spravodlivé, potom nastupuje takzvaný prerozdeľovací mechanizmus, ktorý berie do úvahy tú skladbu toho poistného kmeňa v jednej, druhej, tretej poisťovni a berie, teda snaží sa vyrovnať tie disproporcie, že aby teda nebola zvýhodnená až tak veľmi tá Všeobecná zdravotná poisťovňa a presúva vlastne peniaze od tých súkromných zdravotných poisťovní smerom do Všeobecnej zdravotnej poisťovne. Ak by sme mali dokonalý prerozdeľovací mechanizmus, inak povedané zabezpečenie, to druhotné zabezpečenie spravodlivého rozdelenia peňazí v zdravotníckom systéme, tak by sa malo, vlastne by muselo byť úplne jedno, ktorý pacient sa kde-v akej poisťovni vyskytne, žiadna poisťovňa na to nedoplatí finančne. Lenže je tam teda ten problém, ktorý som tu spomínal a ktorý sa snažil pán Szalay ako lobista Penty minimalizovať alebo bagatelizovať, a to je to, že je tam taký rozdiel pár desiatok percent. Veľmi poviem príklad, tak zhruba Všeobecná zdravotná poisťovňa poskytne 61 % zdravotnej starostlivosti, ale aj po pripočítaní prerozdeľovacieho mechanizmu má zaplatené len 60,6 trebárs percenta celkovo z financií, ktoré idú na zdravotnú starostlivosť. A tých malinkých pár desiatok percent vzhľadom na to, že na budúci rok to je 9,6 mld. eur, ktoré pôjdu na poskytovanie zdravotnej starostlivosti, pár desiatok percent z 9,6 mld. eur zrazu znamenajú desiatky miliónov eur na Haščákov účet a o to Szalayovi ide. Vytvárať vo verejnosti bublinu a zdanie, že vlastne všetko je v poriadku, lebo na konci by sa to Haščákovi neoplatilo. Takže preto tu Szalay hovorí o tom, že máme dokonalý, Matovič sa nevyzná, lebo to je čistá matematika, ale ja by som ho chcel upozorniť, že on študoval medicínu a ja som študoval finančný manažment a už tu máme jedného doktora v tejto sále, ktorý si myslí, že keď vyštudoval ortopédiu, zrazu sa vyzná v infektológii a zrazu nám tu skúma, že či tu pandémia bola, alebo nebola. Takže, pán Szalay, kedykoľvek si s vami dám verejný duel o tom, že kto vie lepšie počítať. Takže ešte raz vám hovorím z tohto miesta, máme pokrivený a dlhé roky pokrivený prerozdeľovací mechanizmus v prospech Haščáka, v prospech súkromných zdravotných poisťovní a to, že to obhajujete, je len krásnou pečiatkou pod papier, že ste lobista Penty. A druhá vec, čo ma tak veľmi mrzí, čo ste tu verejne opäť zaklamali, opäť akože, akože autorita, ktorá sa v zdravotníctve vyzná a ja to uznávam, že to je efektívne, lebo akože relatívne málo ľudí ide do hĺbky a nikomu to nevyčítam, ani poslancom koalície, ani opozície, že nejdú v každej jednej téme do hĺbky, lebo jednoducho nemajú na to priestor, ale ja som sa tej téme venoval, ja som tie rokovania s tými odborármi viedol a to je to, že ste tu verejne klamali vo vašom vystúpení, že čo to jakí debili a kreténi, keď si vás dovolím teda citovať, riaditelia štátnych nemocníc, takto ste nazvali riaditeľov štátnych nemocníc, podpísali aké to pracovné zmluvy, len podotýkam pri tej pracovnej zmluve sú dve strany. Vy ste týmto nazvali za debilov a kreténov ľudí, ktorí mali túto požiadavku, a túto požiadavku, aby to bolo v pracovných zmluvách, mali všetci členovia Lekárskeho odborového združenia, to znamená viac ako dvetisíc lekárov. Vy ste tých dvetisíc lekárov nazvali, že sa vlastne podieľali na niečom spoločne s debilmi, kreténmi, čiže aj oni boli vlastne debili, kreténi, lebo si to pýtali, aby takéto pracovné zmluvy mali, a toto bolo obrovské, po prvé, morálny prešľap od vás voči tým zdravotníkom a voči tým vedeniam nemocníc, štátnych nemocníc, ktoré si ruky nohy išli dolámať, aby zachraňovali životy počas covidu, veľmi pekne ste sa im poďakovali, ste tak teraz na úrovni Fica asi, keď im on znižuje platy, tak vy ich nazvete debilmi a kreténmi, gratulujem, pán Szalay. Ale čo som iné teda chcel povedať, čo ste tu bohapusto klamali, bolo to, že čo si to tí debili a kreténi dovolili podpísať v mene štátu, lebo teraz keď my, a to naozaj vás veľmi presne parafrázujem, lebo teraz keď my aj tu zrušíme niekedy platový automat, tak to vlastne stále budú mať rok čo rok desaťpercentný rast platov tí, čo si podpísali takúto zmluvu. A teraz sa vás pýtam. Vedome ste klamali a pravdu poznáte, alebo ste až taký amatér, hoci sa tvárite profesionál, že neviete, aká je pravda? Jedna aj druhá skutočnosť je krutá, lebo veľmi dobre viete, že 9,7-percentný rast vychádza z rastu platov spred dvoch rokov. Čiže ten koeficient rastie podľa toho, ako rastú platy, ale vy ste tu povedali, že keď sa zruší platový automat na základe tých zmlúv, ktoré tí debili a kreténi podľa vás, teda alias riaditelia štátnych nemocníc podpísali, že to bude znamenať 10-percentný rast platov každý jeden rok. Čiže predpokladám, že tých 9,7 ste zaokrúhlili na 10 %. To vás nekefujem za to, to je v poriadku, okej, 10 %, a teraz sa ešte raz pýtam. Naozaj neviete ani, ako sa ten koeficient počíta a teda dobre, je to dôkaz toho vašej neznalosti a amaterizmu v tejto téme, alebo viete, ako sa ten koeficient počíta, že to je rast platov spred dvoch rokov a vedome ste chceli vyzerať za hrdinu, za kráľa, argumentačného to bosa v zdravotníctve a ste všetkých týchto ľudí a ľudí, ktorí to sledujú, oklamali. Jedno aj druhé je veľký problém. Z pozície ak by ste sa tak netvárili ako teda viete čo, tak vám to nevyčítam. Ale vy sa tvárite ako tuto normálne že zdravotnícka elita, a že vy to teda veľmi dobre viete. Ale ja som vás nachytal na hruškách na absolútnej amatérčine, že buď teda neviete, ako sa ten koeficient, o čom celý tento zákon je, počíta, a že to je rast platov spred dvoch rokov, alebo ste vedome klamali vo veľmi dôležitej a zásadnej veci. To som vám chcel povedať na začiatok. No a teraz k pánovi ministrovi. Môžme sa tu otáčať, ja som sa tešil na vystúpenie pána ministra, že bude mať odvahu, že vystúpi tu počas rozpravy, aby sme mohli na neho reagovať. Ono moje predošlé vystúpenie v písomnej rozprave bolo o tom, že som bazíroval na jeho odvahu, aby mal odvahu napísať Ficovi alebo buchnúť po stole a povedať, že on chce tých sto miliónov z tých sedemsto, čo sa ide zvýšiť Kaliňákovi. Ale keďže vidím, že asi nemá odvahu vystúpiť v rozprave, ja sa trošku obávam, že nebude mať ani odvahu napísať Kaliňákovi tú esemesku a buchnúť po stole. A možno iba vystúpi v záverečnom slove a ako hrdina teda povie svoje bez možnosti, aby sme ktokoľvek z opozície mohli reagovať. A teda chcel by som poprosiť pána ministra, nech tú odvahu má tu na tomto mieste a ešte do rozpravy vystúpi, aby sme teda mohli prípadne na neho reagovať, tak či tak bude mať posledné slovo, keď bude reagovať na tie faktické poznámky. Takže, pán minister, aby som teda ešte išiel k téme, mám 21 sekúnd, veľa nie, veľa som venoval lobistovi Penty, poprosím vás, nájdite odvahu, sto miliónov určite dokážeme zobrať alebo dokážete zobrať Kaliňákovi, nemusí tak prudko zvyšovať rozpočet na náboje na Ukrajinu a môžete ich mať pre zdravotníkov, ktorí zachránili Ficovi život. Zaslúžia si to tí zdravotníci, aby ste za nich bojovali.